मुख्यमंत्री श्री चौहान ने कहा कि इतिहास में पहली बार शैव एवं वैष्णव अखाड़ों के साधु-संतों ने एक-साथ आमने-सामने दत्त अखाड़ा घाट एवं रामघाट में आस्था की डुबकी लगाई। उन्होंने कहा कि भारतीय संस्कृति एवं संस्कार को इस महाकुम्भ ने और अधिक जीवंत कर दिया है। इसी विशेषता के कारण पूरा विश्व भारतीय संस्कृति का कायल है। मुख्यमंत्री श्री चौहान ने कहा कि महाकाल की कृपा से रात एवं दिन ट्रेन एवं सड़क मार्ग से गर्मी की परवाह किये बगैर बड़ी संख्या में श्रद्धालु शाही स्नान हेतु उज्जैन आए। जो उनकी भारतीय संस्कृति के प्रति आस्था एवं श्रद्धा प्रदर्शित करती है। उन्होंने कहा कि सिंहस्थ में आने वाले श्रद्धालुओं को किसी तरह की परेशानी का सामना नहीं करना पड़े, इसके लिए वे स्वयं तथा प्रभारी मंत्री निरंतर मानीटरिंग करते रहे।